**Урок беларускай мовы ў 5 класе**

**Тыпы маўлення: апавяданне, апісанне, разважанне**

 **(прызначэнне і будова)**

|  |
| --- |
| Лебедзева Наталля Сяргееўна, настаўнік беларускай мовы і літаратуры вышэйшай катэгорыі |

**Задачы ўрока**:

-актуалізаваць і паглыбіць веды вучняў пра тыпы маўлення, іх прыметы;

-паказаць асаблівасці будовы кожнага з тыпаў маўлення;

-дапамагчы вучням усвядоміць залежнасць тыпу маўлення ад тэмы і мэты выказвання;

-выпрацоўваць уменні вызначаць тып разных па змесце і будове тэкстаў, адзначаць узаемасувязь паміж зместам і тыпам маўлення, называць лагічныя часткі;

-развіваць камунікатыўна-маўленчыя ўменні вучняў;

-садзейнічаць пашырэнню кругагляду вучняў;

-фарміраваць паважлівыя адносіны да прафесіі ганчара.

**Абсталяванне:** гаршкі (старажытны і сучасны), макет кошыка, падручнік, каляровыя алоўкі.

**Дыдактычныя матэрыялы:** маршрутны аркуш “Тыпы маўлення”, прэзентацыя.

 **Ход фрагмента ўрока**

**I. Арганізацыйны момант**

-Сёння на ўроку мы з вамі працуем па плане, што размешчаны на дошцы. Пройдзены этап будзем адзначаць магнітам. Кожны з вас за партай будзе працаваць у маршрутным аркушы "Тыпы маўлення".

На дошцы размешчаны план:

1. Паўтарэнне прымет тэксту

2. Работа з тэкстамі

3. Пастаноўка пытанняў да тэкстаў

4. Знаёмства з асаблівасцямі будовы тэкстаў

**II. Актуалізацыя ведаў вучняў**

**Прыём “Кошык ідэй”**

Заданне 1. Выбраць з прапанаваных паняццяў і тэрмінаў тыя, што з’яўляюцца прыметамі тэксту. (Парная работа. Вынікі на дошцы: тэматычнае адзінства, паслядоўнасць, звязнасць, загаловак, будова (кампазіцыя). Вучні аргументуюць свой выбар).

-Што не з'яўляецца прыметамі тэксту?

Зварот да плана: вучні адзначаюць пункт " Паўтарэнне прымет тэксту".

**III. Аперацыйна-пазнавальны этап**

**1. Работа з тэкстамі**

Заданне 2.Прачытайце, калі ласка, сказы пад лічбамі I, II, III.

**I.** Сеў за кола ганчар. З гліны выкруціў шар.

Горла. Вушка прырабіў. Усё ў печы абпаліў.

І глядзіце: ужо гатовы залаты гаршчочак новы.

**II.** Над ганчарным кругам сядзеў стары.

Без шапкі, у шэрай расхрыстанай кашулі. Белы маршчыністы лоб быў шчодра акроплены потам. Сівыя валасы зноў растрэсліся.

А старыя спрацаваныя рукі зладжана фармавалі свой новы цуд.

**III.** Ганчар не любіць вырабляць посуд для таго, каб той стаяў.

Чаму? Кожны майстар жадае, каб яго вырабы служылі чалавеку штодзень, уносілі ў яго жыццё карысць і асалоду.

Таму людзі і шануюць працу ганчара.

Пытанні да тэкстаў:

- Якой прафесіі прысвечаны гэтыя тэксты?

- Што патрэбна ганчару для працы?

-Ці існуе гэта прафесія зараз?

- Дзе можна ўбачыць вырабы сучасных ганчароў?

Настаўнік прапаноўвае разгледзець вучням два гаршчкі – старажытны (экспанат музея) і зроблены сучаснымі майстрамі.

-Чым яны адрозніваюцца? (Выйсці на думку, што стары гаршчок – сведка гісторыі, а сучасны – гэта элемент дэкору ці сувенір).

- Звернемся да аркушаў.Ці з'яўляюцца гэтыя сказы тэкстамі? Абгрунтуйце, калі ласка, сваю думку, выкарыстоўваючы тую інфармацыю пра тэкст, якую вы пакінулі ў кошыку ідэй.

- Прапануйце назвы для гэтых тэкстаў (па радах)

**-** Скажыце, калі ласка, што *аб'ядноўвае* гэтыя тэксты?

**-** Чым *адрозніваюцца* тэксты?

**2. Прыём “ Воблака слоў”**

Заданне 3: вызначыць назвы тыпаў маўлення, карыстаючыся інфармацыяй з воблака слоў (апавяданне, разважанне, апісанне, казка, пераказ, сачыненне, верш, гісторыя).

Зварот да плана: вучні адзначаюць пункт " Работа з тэкстамі ".

**3. Прыём “Табліца з белымі плямамі”**

Заданне 4:паставіць пытанні да тэкстаў розных тыпаў маўлення? Запісаць іх у табліцу. Самаправерка па схеме з практыкавання 110 падручніка.

|  |  |  |  |
| --- | --- | --- | --- |
| Тып тэксту | Апавяданне | Апісанне | Разважанне |
| На якое пытанне адказвае? | ... | ... | ... |
| Будова тэксту | Развіццё дзеяння | Агульнае ўяўленне аб прадмеце | Вывад, да якога прыходзіць аўтар |
| Пачатак дзеяння | Пералік яго характэрных прымет | Доказы думкі |
| Заканчэнне дзеяння | Ацэнка прадмета, адносіны да яго | Думка, якая даказваецца |

Зварот да плана: вучні адзначаюць пункт " Пастаноўка пытанняў да тэкстаў ".

**4. Прыём “Табліца з белымі плямамі”.** Знаёмства з асаблівасцямі будовы тэкстаў

Заданне 5: Вызначце, з якіх частак складаецца тэкст і як яны называюцца. Звярніце ўвагу на частку табліцы “Будова тэксту”. Устанавіце правільную паслядоўнасць частак тэксту-апавядання, пазначыўшы іх лічбамі 1,2,3. Прачытайце кожную частку тэксту-апавядання ( тэкст I) з маршрутнага аркуша.

-Устанавіце паслядоўнасць частак тэксту-**апісання**, прачытайце іх (тэкст II з маршрутнага аркуша). Знайдзіце частку " Ацэнка прадмета, адносіны да яго". Пазначце яе чырвоным колерам.

**IV. Трэніровачна- карэкцыйны этап**

**-**Самастойна ўстанавіце паслядоўнасць частак тэксту-**разважання**, пазначце іх адпаведнымі колерамі ( тэкст III з маршрутнага аркуша ). Назавіце і прачытайце кожную частку тэксту.

|  |  |  |  |
| --- | --- | --- | --- |
| Тып тэксту | Апавяданне | Апісанне | Разважанне |
| На якое пытанне адказвае? | ... | ... | ... |
| Будова тэксту | 2.Развіццё дзеяння | 1.Агульнае ўяўленне аб прадмеце | 3.Вывад, да якога прыходзіць аўтар |
| 1.Пачатак дзеяння | 2.Пералік яго характэрных прымет | 2.Доказы думкі |
|  3.Заканчэнне дзеяння | 3.Ацэнка прадмета, адносіны да яго | 1.Думка, якая даказваецца |

Зварот да плана: вучні адзначаюць пункт " Знаёмства з асаблівасцямі будовы тэкстаў".

**V. Падвядзенне вынікаў**

**-** Сёння на ўроку мы разгледзелі некалькі тэкстаў, прысвечаных ганчару і яго працы, вынікам якой стаў адзін з цікавейшых вырабаў - гаршчок. Беларус проста не мог абмінуць гаршчок у сваіх *трапных выслоўях*. Адна з прыказак сведчыць: "Пільнуйся гаспадаркі, будуць у гаршку скваркі". А якія скваркі будуць у гаршку? І што трэба рабіць, каб яны там былі?

**-** Якім чынам мудрасць, выказаная ў прыказцы, адносіцца да нас з вамі?

**-** Дзякуй вам вялікі за добрую працу на ўроку! Заўсёды, калі чалавек працуе, ён з гэтага нешта мае. Селянін – добры ўраджай, грыбнік – поўны кошык грыбоў, а вучні - новыя веды. Я жадаю, каб набытыя веды прынеслі вам карысць і спатрэбіліся ў жыцці.